倒押前韻
作者：韓偓
朝代：唐

paragraphs: 白下同歸路，烏衣枉作鄰。
珮聲猶隔箔，香氣已迎人。
酒勸杯須滿，書羞字不勻。
歌憐黃竹怨，味實碧桃珍。
翦燭非良策，當關是要津。
東阿初度洛，楊惲舊家秦。
粉化橫波溢，衫輕曉霧春。
鵶黃雙鳳翅，麝月半魚鱗。
別袂飜如浪，迴腸轉似輪。
後期纔注脚，前事又含顰。
縱有才難詠，寧無畫逼真。
天香聞更有，瓊樹見長新。
鬬草常更僕，迷鬮誤達晨。
齅花判不得，檀注惹風塵。